Oslo (NTB-Pål Mathisen): Bankenes utlånsrenter kommer opp i 7,5 prosent ved utgangen av 2014, ifølge prognoser fra Statistisk sentralbyrå. Konjunkturrapporten som ble lagt fram torsdag spår en klart høyere vekst i norsk økonomi framover, etter halvannet år med moderat utvikling. Dette vil føre til at sysselsettingen og reallønnsveksten vil øke, men byrået venter også en klar økning i rentene. SSB regner med at pengemarkedsrenten vil endres om lag i takt med styringsrenten og at den som årsgjennomsnitt vil komme opp i 5,8 prosent i 2014. Gjennomsnittlig utlånsrente i bankene vil da kunne komme opp på 7,5 prosent ved utgangen av 2014.